Na temelju članka 18. Zakona o proračunu („Narodne novine“ br. 144/21) i članka 34. stavak 1. podstavak 4. Statuta Općine Dragalić („Službeni glasnik“ br. 3/18 i 4/21) OPĆINSKO VIJEĆE OPĆINE DRAGALIĆ na 23. sjednici održanoj 19. 12.2024. godine, donosi

**O D L U K U**

**o izvršavanju Proračuna Općine Dragalić za 2025. godinu**

Članak 1.

Ovom Odlukom se uređuju prihodi i primici, rashodi i izdaci Proračuna Općine Dragalić (u daljnjem tekstu: Proračun) za 2025. godinu, njihovo izvršavanje, opseg zaduživanja i jamstava Općine Dragalić, upravljanje financijskom i nefinancijskom imovinom, pojedine ovlasti Općinskog Načelnika Općine Dragalić (u daljnjem tekstu: Općinski načelnik) u izvršavanju proračuna za 2025. godinu te druga pitanja u izvršavanju proračuna.

Članak 2.

Proračun se sastoji od Općeg i Posebnog dijela te Obrazloženja.

Opći dio Proračuna se sastoji od sažetka „Računa prihoda i rashoda“, „Računa financiranja/zaduživanja“ i „Raspoloživih sredstava iz prethodnih godina“, „Račun prihoda i rashoda“, „Račun financiranja/zaduživanja“ i „Raspoloživa sredstva iz prethodnih godina“.

U „Računu prihoda i rashoda“ prikazani su prihodi poslovanja, prihodi od prodaje nefinancijske imovine, rashodi poslovanja, rashodi za nabavu nefinancijske imovine. U „Računu financiranja/zaduživanja“ prikazani su izdaci za otplatu zajmova.

Posebni dio Proračuna sastoji se od plana rashoda i izdataka proračunskih korisnika iskazanih po organizacijskoj, ekonomskoj klasifikaciji, raspoređeni u programe koji se sastoje od aktivnosti i projekata.

Članak 3.

Proračun se izvršava od 01. siječnja do 31. prosinca 2025. godine.

Samo naplaćeni prihodi u kalendarskoj godini priznaju se kao prihodi Proračuna za 2025. godinu.

Rashodi poslovanja za koje je nastala obveza u 2025. godini su rashodi Proračuna za 2025. godinu, neovisno o plaćanju. Iznimno, ako je ostvarenje plana proračuna znatno manje od planiranog, općinski načelnik može donijeti Odluku o prijenosu rashoda i izdataka proračuna za koje je nastala obveza u 2025. godini na proračun za narednu godinu – vremensko razgraničenje rashoda i izdataka.

Članak 4.

Za planiranje i izvršavanje Proračuna u cjelini odgovoran je Općinski načelnik.

Općinski načelnik je odgovoran za planiranje i izvršavanje proračuna te za zakonitost, svrhovitost, učinkovitost i ekonomično raspolaganje proračunskim sredstvima.

Realizaciju programa prihvaćenih od strane Općinskog vijeća Općine Dragalić (u daljnjem tekstu: Općinsko vijeće) provodi Općinski načelnik.

Preuzimanje obveza na teret Proračuna po ugovorima koji zahtijevaju plaćanje u sljedećim godinama odobrava Općinski načelnik.

Članak 5.

Jedinstveni upravni odjel Općine Dragalić (u daljnjem tekstu: Jedinstveni upravni odjel) izvršava Proračun i o tome izvještava Općinskog načelnika.

Jedinstveni upravni odjel odgovoran je za prikupljanje proračunskih prihoda i za potpunu i pravodobnu naplatu prihoda na računu Proračuna u skladu sa zakonima i propisima donesenim na temelju zakona te za izvršavanje svih rashoda sukladno namjenama i iznosima utvrđenim u Posebnom dijelu Proračuna.

Jedinstveni upravni odjel izvršavat će pojedine rashode na temelju zaključenih ugovora, računa i druge potrebne dokumentacije te zaključka Općinskog načelnika kojim se utvrđuje korisnik sredstva, namjena i iznos sredstva (subvencije, donacije, pokroviteljstva i sl.), a u skladu s raspoloživim sredstvima.

Članak 6.

Nadzor nad korištenjem proračunskih sredstava i izvršenjem Proračuna obavlja Općinsko vijeće, prema pokazateljima utrošenih sredstava i Programu koji je odobrilo.

Članak 7.

Proračunska sredstva koristit će se samo za namjene utvrđene u Proračunu i to do visine utvrđene u Posebnom dijelu.

Nosioci i korisnici mogu preuzimati obveze najviše do visine sredstava osiguranih u Posebnom dijelu Proračuna.

Proračun se izvršava na temelju ugovora, zahtjeva ili zamolbi koji su usklađeni s financijskim planovima i likvidnim mogućnostima Proračuna.

U tijeku mjeseca može se izvršiti naknadna dodjela samo na temelju posebnog zahtjeva koji odobrava Općinski načelnik.

Općinski načelnik ima pravo obustaviti od izvršenja odluku koja je u suprotnosti sa Zakonom o proračunu ili Proračunom.

Članak 8.

Sredstva za financiranje političkih stranaka zastupljenih u Općinskom vijeću, isplaćivat će se temeljem odluka Općinskog vijeća, po nalogu Općinskog načelnika.

Članak 9.

Za nepredviđene namjene, za koje u proračunu nisu osigurana sredstva, ili za namjene za koje se tijekom godine pokaže da za njih nisu utvrđena dovoljna sredstva, koristit će se sredstva proračunske zalihe.

O korištenju sredstava Proračunske zalihe odlučuje Općinski načelnik.

Članak 10.

Općinski načelnik raspolaže pojedinačnim rashodima – izdacima za reprezentaciju.

Članak 11.

Ako prihodi koji pripadaju Proračunu budu pogrešno naplaćeni ili naplaćeni u svoti većoj od propisane, svota će se vratiti uplatiteljima na teret tih prihoda.

Rješenje o povratu sredstava donijet će Jedinstveni upravni odjel i o tome obavijestiti Općinskog načelnika.

Članak 12.

Ako se naknadno utvrdi da je isplata iz Proračuna bila nezakonita i/ili neopravdana, proračunski korisnik mora odmah zahtijevati povrat proračunskih sredstava u Proračun.

Članak 13.

Namjenski prihodi i primici proračuna jesu pomoći, donacije, prihodi za posebne namjene, prihodi od prodaje ili zamjene nefinancijske imovine u vlasništvu Općine Dragalić, naknade s naslova osiguranja i namjenski primici od zaduživanja i prodaje udjela.

Namjenski primici koji se ne iskoriste u tekućoj godini, prenose se u sljedeću proračunsku godinu i mogu se koristiti za istu namjenu.

Članak 14.

Namjenski prihodi i primici koji su uplaćeni u nižem opsegu nego što je iskazano u Proračunu, korisnik može preuzeti i plaćati obveze samo u visini stvarno uplaćenih odnosno evidentiranih, odnosno raspoloživih sredstava.

Uplaćene i prenesene, a manje planirane pomoći, donacije i prihodi za posebne namjene mogu se izvršavati iznad iznosa utvrđenih u Proračunu, a do visine uplaćenih odnosno evidentiranih, odnosno prenesenih sredstava.

Uplaćeni i preneseni, a manje planirani namjenski primici od zaduživanja mogu se izvršavati iznad iznosa utvrđenih u Proračunu, a do visine uplaćenih odnosno evidentiranih, odnosno prenesenih sredstava, uz prethodnu suglasnost upravnog tijela za financije.

Uplaćene, evidentirane i prenesene, a neplanirane pomoći, donacije, prihodi za posebne namjene i namjenski primici od zaduživanja mogu se koristiti prema naknadno utvrđenim aktivnostima i/ili projektima u Proračunu.

Članak 15.

Vlastiti prihodi jesu prihodi koje proračunski korisnici ostvaruju od obavljanja poslova na tržištu i u tržišnim uvjetima koji se ne financiraju iz proračuna, a koje poslove mogu obavljati i drugi subjekti izvan općeg proračuna.

Vlastiti prihodi koji se ne iskoriste u prethodnoj godini, prenose se u proračun za tekuću godinu.

Članak 16.

Vlastiti prihodi koji su uplaćeni u nižem opsegu nego što je iskazano u Proračunu, korisnik može preuzeti i plaćati obveze u visini stvarno uplaćenih, odnosno raspoloživih sredstava.

Uplaćeni i preneseni, a manje planirani vlastiti prihodi mogu se izvršavati iznad iznosa utvrđenih u Proračunu, a do visine uplaćenih, odnosno prenesenih sredstava.

Uplaćeni, a neplanirani vlastiti prihodi mogu se koristiti prema naknadno utvrđenim aktivnostima i/ili projektima u proračunu uz prethodnu suglasnost Jedinstvenog upravnog odjela.

Članak 17.

Plaće, naknade, troškovi i druga materijalna prava službenika i namještenika Općine isplaćivat će se u okviru osiguranih sredstava u Proračunu, a do visine utvrđene aktom kojim se reguliraju plaće i osobna primanja službenika i namještenika, odnosno, ako to nije definirano posebnim aktom, do visine neoporezivog iznosa naknada.

Članak 18.

Ukoliko se prihodi Proračuna ne ostvaruju u planiranom iznosu i dinamici tijekom godine, prednost u podmirivanju obveza imaju dospjele obveze s naslova plaćanja kamata i glavnice podignutih kredita i zajmova, zatim sredstva za materijalne troškove i plaće zaposlenika.

Članak 19.

Imovina Općine Dragalić je financijska i nefinancijska imovina u vlasništvu Općine Dragalić.

Članak 20.

Novčanim sredstvima na računu Proračuna u skladu sa Zakonom o proračunu upravlja Općinski načelnik.

Raspoloživa novčana sredstva mogu se oročavati kod poslovne banke poštujući načela sigurnosti i likvidnosti.

Odluku o oročavanju i izboru banke donosi Općinski načelnik.

Novčana sredstva iz stavka 1. ovog članka mogu se oročavati samo s povratom do 31. prosinca 2025. godine.

Članak 21.

Jedinstveni upravni odjel upravlja nefinancijskom dugotrajnom imovinom Općine koju posjeduje za obavljanje poslova iz svog djelokruga rada, sukladno općim aktima Općine i brigom dobrog gospodara.

Jedinstveni upravni odjel vodi popis o nefinancijskoj dugotrajnoj imovini u skladu sa zakonom.

Upravljanje imovinom iz stavka 1. ovoga članka podrazumijeva njezino korištenje, održavanje, davanje u zakup i najam.

Sredstva za održavanje i osiguranje dugotrajne nefinancijske imovine osiguravaju se u rashodima poslovanja Općinske uprave.

Članak 22.

Knjigovodstvena evidencija nefinancijske dugotrajne imovine Općine vodi se u Jedinstvenom upravnom odjelu.

Pročelnica Jedinstvenog upravnog odjela ili nadležna osoba dužan/na je tijelu nadležnom za financije dostaviti podatke o svakoj poslovnoj promjeni na imovini kojom upravljaju.

Članak 23.

Općinski načelnik se ovlašćuje za donošenje odluka o početku postupka o stjecanju i otuđenju pokretnina i nekretnina.

Nakon provedenog postupka, konačnu odluku o raspolaganju pokretninama i nekretninama iz stavka 1. ovog članka, donosi ovlašteno tijelo Općine ovisno o vrijednosti, a sukladno Zakonu o lokalnoj i područnoj (regionalnoj) samoupravi.

Članak 24.

Općinski načelnik može na prijedlog pročelnice Jedinstvenog upravnog odjela, a po zahtjevu dužnika, uz mišljenje nadležnog tijela odgoditi plaćanje ili odobriti obročnu otplatu duga, odnosno prodati, otpisati ili djelomično otpisati potraživanje, ako se time bitno poboljšavaju mogućnosti otplate duga dužnika od kojega inače ne bi bilo moguće naplatiti cjelokupan dug.

Pročelnica može po ovlaštenju Općinskog načelnika odobriti obročnu otplatu duga, odnosno otpisati ili djelomično otpisati potraživanje po osnovi kamate i troškova prisilne naplate, ako se time bitno poboljšavaju mogućnosti otplate duga dužnika od kojega inače ne bi bilo moguće naplatiti cjelokupan dug. Ovaj otpis ne uključuje otpis osnovnog duga.

Članak 25.

Ukoliko tijekom godine dođe do znatnije neusklađenosti planiranih prihoda i/ili primitaka i rashoda i/ili izdataka Proračuna, općinski načelnik može poduzeti mjere za uravnoteženje, u skladu sa Zakonom.

Ako se primjenom privremenih mjera ne uravnoteži Proračun, njegovo uravnoteženje, odnosno preraspodjelu sredstava između proračunskih korisnika utvrdit će, na prijedlog Općinskog načelnika, Općinsko vijeće Izmjenama i dopunama Proračuna.

Članak 26.

Višak prihoda koji nastane na kraju proračunske godine zbog tehničkih i drugih nemogućnosti izvršenja planiranih rashoda ili većeg priljeva prihoda od planiranog i raspoređenog, rasporedit će se odlukom Općinskog vijeća, prilikom donošenja godišnjeg izvještaja o izvršenju Proračuna.

U slučaju nastanka proračunskog manjka, kod donošenja godišnjeg izvještaja iz stavka 1. ovog članka, odlukom Općinskog vijeća, utvrdit će se način njegovog pokrića.

Članak 27.

Općinski načelnik može odobriti preraspodjelu sredstava unutar proračunskih stavaka najviše do 5% rashoda i izdataka planiranih na proračunskoj stavci donesenoj od strane Općinskog vijeća koja se umanjuje.

Iznimno od stavka 1. ovoga članka, preraspodjela sredstava može se izvršiti najviše do 15% ako se time osigurava povećanje sredstava općinskog i nacionalnog učešća planiranih u proračunu za financiranje projekata koji se sufinanciraju iz sredstava Europske unije, ako to odobri Općinski načelnik.

O izvršenim preraspodjelama Općinski načelnik izvještava Općinsko vijeće u polugodišnjem i godišnjem izvještaju o izvršenju proračuna.

Članak 28.

Općina Dragalić može se dugoročno zadužiti samo za investiciju koja se financira iz općinskog proračuna, a koju potvrdi Općinsko vijeće uz prethodnu suglasnost Vlade Republike Hrvatske.

Odluku o zaduživanju Općine i davanju jamstva donosi Općinsko vijeće, po postupku propisanom Zakonom.

Ukupna godišnja obveza Općine može iznositi najviše 20% ostvarenih prihoda u godini koja prethodi godini u kojoj se zadužuje. Navedeno ograničenje ne odnosi se na projekte koji se sufinanciraju iz pretpristupnih programa i fondova Europske unije i na projekte iz unapređenja energetske učinkovitosti.

Članak 29.

Općina se može kratkoročno zadužiti najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova.

Općina se može kratkoročno zadužiti sukladno stavku 1. ovog članka samo za premošćivanje jaza nastalog zbog različite dinamike priljeva sredstava i dospijeća obveza.

Općinski načelnik donosi odluku o kratkoročnom zaduživanju Općine do iznosa utvrđenog posebnim propisom, a preko tog iznosa odluku o kratkoročnom zaduživanju donosi Općinsko vijeće na prijedlog Općinskog načelnika.

Članak 30.

Ova Odluka stupa na snagu danom objavljivanja u „Službenom glasniku“, a primjenjivat će se od 01. siječnja 2025. godine.

REPUBLIKA HRVATSKA

BRODSKO-POSAVSKA ŽUPANIJA

OPĆINA DRAGALIĆ

OPĆINSKO VIJEĆE

KLASA: 400-01/24-01/07

URBROJ: 2178-27-03-24-2

Dragalić, 09.12.2024.

PREDSJEDNICA

OPĆINSKOG VIJEĆA

Vesna Peterlik, v.r.